《送欧阳广明游仰山兼简慈书记二首 其一》
宋代·王庭圭

士穷不作儒生酸，岁晚聊为物外观。行脚僧从幽径出，集云峰外半天寒。

且携几緉登山屐，胜走高门坐马鞍。君见堂西旧书记，试求开阁看金襕。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。